ए निक्का नेह्मा मन्त्र इन्ना प्रतक्ख ते कनी आला ऐ जे इसदे मुहां निकलदे सार गै दस दस छत्तियां मारतां पुञां खिसकी औंदिआं न, परमानु बम्ब निक्के नेह् खिन्नु लब्दे न ते दिलै दे राकिट दी छाती नमा दिल पाना जा अक्खियां बदलनियां अज्जै कल्लै दे सरजरी (श्लय चिकित्सा) दे (बेजोड़ चमत्कार) खेड जन लगदे न। तुस पुच्छगे, ‘भई, ओ कियां?’ गल्ल बिलकुल साफ ऐ। तुस बिंद कल्पना करो, जे हाई कोर्ट दी इक्क नमीं नौं छत्ती मारत बनी ऐ, जिसदे इक्क 2 कमरे च हवा ते धुप्प इयाँ भरोची दी रौंहदी ऐ जियां गरीबें दी कुल्ली च न्हेरा ते धूं। उप्पर चढ़ने गित्तै केई उड्डन खटोले लग्गे दे न जड़े बिजली दे जोरें उप्पर खल्ह चलदे रौंहदे न। इस मारता दे नौमें छत्तै तकर मोटरां बी चढ़ी सकदियां न। सोहै इसदे कमरे ठण्डे रौंङन जियां फ्रिज च लग्गी दी बीयर दी बोतल ते स्यालै निग्गे जियां फंगै आली रजाई। फी ए ठण्ड ते भखन तुंदे अपने बसै च रौहनी ऐ जिन्नी मर्जी बधायो-घटाओ। बगले दे फंगें साईं चिट्टी दुद्द उस मारता दे अग्गैं कोई चार घमां बगीचा ऐ जित्थैं किस्म 2 दे बेल बूटे लग्गे दे न जिन्दे अप्पर रंग-बरंगे फुल्ल खिड़े दे न, ते घनी सैली खब्बल ऐ जियां पैरें हेठ ईरानी क्लीन बिछे दा होऐ। इस इमारता दा अज्ज छ: बजे गवर्नर साहब नै उद्घाटन करना ऐं। इक्क शैल चाह पार्टी दा सरिस्ता बी ऐ। उस चहल पहला च इक्क बजुर्ग तुसेंईं पुच्छदा ऐ "सनाओ जी तुसेंई कनेई लग्गी ऐ नमीं बिल्डिंग!" "बड़ी शानदार ऐ, बिल्कुल बेजोड़।" ‘पर ओ गल्लां कुत्थैं?’ इक बक्खी दा ए शब्द ईयां किरे जियां कोई सुखनें च बोला करदा होऐ। ए हाई कोर्ट दी नौं छत्ता बिल्डिंग तुसेईं डोलके खंदी सेह्मी होन लगदी ऐ।